Na temelju članka 13. Zakona o udrugama (″Narodne novine″ broj 74/2014, 70/17, 98/819 I 151/22), Skupština Udruge Olymp za sportsku rehabilitaciju djece s teškoćama u razvoju na osnivačkoj sjednici održanoj 22.01.2025. godine u Zagrebu, Aleja Matije Ljubeka 55, donijela je

**STATUT**

**Udruge Olymp za sportsku rehabilitaciju djece s teškoćama u razvoju**

**I. OSNOVNE ODREDBE**

Članak 1

Ovim se Statutom uređuje naziv udruge, skraćeni naziv, naziv na stranom jeziku, skraćeni naziv na stranom jeziku; sjedište udruge; teritorij djelovanja udruge; zastupanje; znak udruge i njegov izgled, izgled pečata udruge; ciljevi udruge; područja djelovanja udruge sukladno ciljevima; ciljane skupine udruge; djelatnosti kojima se ostvaruju ciljevi udruge; način osiguranja javnosti djelovanja udruge; uvjeti i način učlanjivanja u udrugu, prestanak članstva, prava, obveze i odgovornosti članova, stegovna odgovornost članova i način vođenja popisa članova; tijela udruge, njihov sastav i način sazivanja sjednica, izbor, opoziv, ovlasti, način odlučivanja i trajanje mandata u tijelima upravljanja te način sazivanja skupštine u slučaju isteka mandata; izbor i opoziv likvidatora udruge; prestanak postojanja udruge; imovina udruge, te način stjecanja i raspolaganja imovinom udruge; postupak s imovinom u slučaju prestanka udruge; način rješavanja sporova i sukoba interesa unutar udruge i druga pitanja od značaja za Udrugu Olymp za sportsku rehabilitaciju djece s teškoćama u razvoju.

Članak 2

Naziv udruge glasi: Udruga Olymp za sportsku rehabilitaciju djece s teškoćama u razvoju (u daljnjem tekstu: Udruga).

Skraćeni naziv Udruge glasi: Udruga Olymp.

Naziv Udruge na engleskom jeziku jeziku glasi: Olymp Association for Sport Rehabilitation of Children with Develpomental Disabilities.

Skraćeni naziv na engleskom jeziku Udruge glasi: Olymp Association.

Članak 3

Sjedište Udruge je u gradu Zagrebu.

Odluku o adresi i promjeni adrese sjedišta Udruge donosi Skupština Udruge.

Udruga djeluje na području Republike Hrvatske.

Članak 4

Udrugu zastupaju predsjenik i tajnik Udruge.

Članak 5

Udruga ima znak. Znak Udruge čine tri nasmijana djeteta koji se drže za ruke u krugu, iznad njih sunce s osmijehom te baloni u obliku srca koji lete prema nebu. Vesele boje i tipografija s imenom udruge.

Članak 6

Udruga ima pečat. Pečat Udruge okrugao, u centralnom dijelu je naslikano sunce s osmijehom, a okolo ispisano okruglim tekstom “Udruga Olymp”.

**II. CILJEVI, PODRUČJA DJELOVANJA, CILJANE SKUPINE I DJELATNOSTI UDRUGE**

Članak 7

Ciljevi Udruge su:

* Promicanje sportskih aktivnosti kao sredstva za razvoj djece s invaliditetom i druge djece.
* Osiguravanje pristupa prilagođenim sportskim programima.
* Pružanje psihološke podrške djeci i njihovim roditeljima.
* poticanje razvoja sportskih klubova.
* Osnaživanje obitelji djece s posebnim potrebama kroz edukaciju i savjetovanje.
* Povećanje svijesti javnosti o važnosti inkluzije djece s posebnim potrebama u sportske aktivnosti.

Članak 8

Područja djelovanja Udruge sukladno ciljevima su:

* Demokratsko politička kultura, volnoterstvo, promicanje društvene solidarnosti
* Obrazovanje znanost i istraživanje, odgoj i obrazovanje, izvaninstitucionalni odgoj i obrazovanje, potpora obrazovanju djece i mladih s posebnim potrebama
* Socijalne djelatnosti, socijalna pomoć i podrška, socijalne usluge, humanitarna pomoć

Članak 9

Ciljane skupine Udruge s obzirom na članstvo i/ili korisnike prema kojima je udruga usmjerena su:

* djeca s teškoćama u razvoju
* roditelji djece s teškoćama u razvoju

Članak 10

Djelatnosti kojima se ostvaruju ciljevi Udruge su:

* uspostavljanje i održavanje suradnje s roditeljima djece, mladih i odraslih osoba s teškoćama u razvoju, stručnim osobama, institucijama i udrugama u zemlji i inozemstvu;
* organiziranje stručnih timova radi praćenja i pronalaženja rješenja za zdravstvene, socijalne i druge teškoće djece, mladih i odraslih osoba s teškoćama u razvoju, a zbog djelovanja u prevladavanju teškoća
* organizirano pružanje pomoći u prevladavanju socijalnih, zdravstvenih, psiholoških, pravnih i obiteljskih teškoća djece i odraslih osoba i njihovih obitelji, sukladno posebnim propisima
* psihosocijalna podrška
* rana intervencija
* informiranje članstva i javnosti o problemima osoba s teškoćama u razvoju i njihovih obitelji
* poticanje edukacije i stručnog usavršavanja osoba koje rade s osobama s teškoćama u razvoju i roditelja osoba s teškoćama u razvoju
* podrška i pomoć pri uključivanju u sportske programe
* organiziranje stručnih skupova, savjetovanja i seminara
* uključivanje studenata u rad udruge
* organiziranje programa za djecu s teškoćama u razvoju u suradnji sa stručnjacima (sportske aktivnosti)
* organiziranje slobodnih aktivnosti kroz radionice
* jačanje suradnje sa srodnim organizacijama u Hrvatskoj i izvan nje
* izrada i provedba projekata za ostvarenje navedenih djelatnosti i ciljeva
* organiziranje proslava i obilježavanje značajnih Međunarodnih dana važnih za članove
* promicanje i razvoj volonterstva
* praćenje javnih politika i javno zagovaranje, sudjelovanje u javnim raspravama i savjetovanjima vezanima uz Zakonske propise koji se odnose na djecu s teškoćama u razvoju
* organizacija sportskih radionica prilagođenih djeci s posebnim potrebama.
* suradnja s lokalnim i međunarodnim organizacijama koje podržavaju inkluziju i razvoj djece.
* pružanje individualne i grupne psihološke podrške putem stručnjaka iz područja psihologije i pedagogije.
* provođenje edukativnih seminara i radionica za roditelje i obitelji.
* sudjelovanje u projektima i natječajima za financiranje iz javnih i privatnih izvora.
* organizacija humanitarnih aktivnosti, prikupljanje donacija, traženje sponzorstva i po potrebi zaključivanje ugovora s marketinškim agencijama.

**III. JAVNOST DJELOVANJA UDRUGE**

Članak 11

Rad Udruge je javan. Javnost djelovanja Udruge osigurava se:

* izvješćivanjem članova o radu Udruge na sjednicama tijela Udruge
* javnošću sjednica tijela Udruge, osim iznimno, kada su sjednice zatvorene za javnost
* izradom i objavljivanjem godišnjih i projektnih opisnih i financijskih izvještaja o radu Udruge
* korištenjem informacijsko-komunikacijskih tehnologija (internetske stranice, društvene mreže i slično)
* javnim priopćavanjem
* organiziranjem posebnih događanja
* na druge odgovarajuće načine.

**IV. ČLANSTVO U UDRUZI**

Članak 12

Članom Udruge može postati svaka fizička i pravna osoba koja je zainteresirana za rad u Udruzi i pružanje doprinosa ostvarivanju ciljeva Udruge te prihvaća odredbe Statuta.

Fizička ili pravna osoba koja je zainteresirana za prijem u članstvo Udruge podnosi obrazac za prijem Skupštini Udruge koja odlučuje o prijemu u članstvo na sjednici Skupštine u roku od petnaest dana od zaprimanja obrasca.

Članom Udruge se postaje danom uplate članarine.

Svakom članu će se izdati članska iskaznica kao dokaz o članstvu ovisno o kategoriji članstva.

Članak 13

Kategorije članstva su:

* redovni članovi koje čine osobe koje su se pri upisu u članstvo izjasnile da žele aktivno sudjelovati u radu Udruge kroz tijela upravljanja
* nominalni članovi koje čine osobe koje su se pri upisu u članstvo izjasnile da ne žele aktivno sudjelovati u radu Udruge kroz tijela upravljanja i to su djeca s teškoćama u razvoju i roditelji djece s teškoćama u razvoju
* redovni nominalni članovi koje čine osobe koje su se pri upisu u članstvo izjasnile da žele aktivno sudjelovati u radu Udruge kroz tijela upravljanja i to su djeca s teškoćama u razvoju i roditelji djece s teškoćama u razvoju
* počasni članovi koje čine osobe koje su na prijedlog samog člana ili člana skupštine ili treće fizičke ili pravne osobe postale počasnim članom odlukom Skupštine Udruge; nakon što Skupština Udruge odobri njihovo članstvo biti će adekvatnim putem obavješteni o tome
* redovni počasni članovi koje čine osobe koje su na prijedlog samog člana ili člana skupštine ili treće fizičke ili pravne osobe postale počasnim članom odlukom Skupštine Udruge; nakon što Skupština Udruge odobri njihovo članstvo biti će adekvatnim putem obavješteni o tome, a nakon čega su se izjasnili da žele aktivno sudjelovati u radu Udruge
* članovi kumovi udruge čine osobe koje su se pri upisu u članstvo izjasnile da ne žele aktivno sudjelovati u radu Udruge kroz tijela upravljanja i koje svojim radom u Udruzi doprinose njezinom razvoju, rastu i/ili financijskoj sigurnosti
* redovni članovi kumovi udruge čine osobe koje su se pri upisu u članstvo izjasnile da žele aktivno sudjelovati u radu Udruge kroz tijela upravljanja i koje svojim radom u Udruzi doprinose njezinom razvoju, rastu i/ili financijskoj sigurnosti
* VIP članovi koje čine osobe koje su se pri upisu u članstvo izjasnile da ne žele aktivno sudjelovati u radu Udruge kroz tijela upravljanja i koje svojim radom u Udruzi iznimno doprinose njezinom razvoju, rastu i/ili financijskoj sigurnosti
* Redovni VIP članovi koje čine osobe koje su se pri upisu u članstvo izjasnile da žele aktivno sudjelovati u radu Udruge kroz tijela upravljanja i koje svojim radom u Udruzi iznimno doprinose njezinom razvoju, rastu i/ili financijskoj sigurnosti
* počasni član - tvrtka i iznimno fizička osoba počasnim članom postaje odlukom Skupštine Udruge, a na prijedlog samog člana ili člana skupštine ili treće fizičke ili pravne osobe uz obrazloženje. Nakon što Skupština Udruge odobri članstvo počasni član će adekvatnim putem biti obavješten o tome. Članstvo počasnog člana prestaje ukoliko izričito pisanim putem izrazi želju za ispis iz članstva Udruge ili odlukom Skupštine Udruge.

Članak 14

Udruga vodi popis svojih članova.

Popis članova vodi se elektronički i sadrži podatke o osobnom imenu ili nazivu člana, osobnom identifikacijskom broju (OIB), datumu rođenja, datumu pristupanja Udruzi, kategorije članstva, te datumu prestanka članstva u Udruzi.

Iznimno, za počasne i redovne počasne članove evidencija sadrži samo njihovo ime i prezime i dodatne podatke koje oni dostave.

Popis članova dostupan je na uvid svim članovima Udruge te nadležnim tijelima, na njihov zahtjev. Popis članova vode predsjednik i tajnik Udruge.

Članak 15

Prava, obveze i odgovornosti članova Udruge su:

* aktivno sudjelovati u upravljanju poslovima Udruge
* birati i biti birani u tijela upravljana Udrugom (redovni članovi)
* biti informirani o aktivnostima Udruge
* aktivno sudjelovati u provedbi aktivnosti i nadzoru rada Udruge
* aktivno sudjelovati u obavljanju djelatnosti Udruge poštivati odredbe zakona i ovog Statuta
* plaćati članarinu

Članak 16

Članstvo u udruzi prestaje:

* prestankom postojanja Udruge
* istupanjem, danom podnošenja potpisane izjave o istupanju iz članstva Skupštini Udruge
* usmenom izjavom o dragovoljnom istupanju iz članstva pred Skupštinom Udruge, danom davanja izjave
* isključenjem zbog povrede članskih obveza i odgovornosti
* isključenjem zbog neplaćanja članarine za prošlu godinu
* smrću člana.

Iznimno, za počasne članove i redovne počasne članove članstvo u udruzi prestaje i:

* odlukom Skupštine Udruge.

Članak 17

Članovi Udruge preuzimaju obveze i odgovornosti koje proizlaze iz zakona i drugih pravnih propisa, ovog Statuta i drugih akata Udruge.

Članovi Udruge stegovno odgovaraju za povredu članskih obveza i odgovornosti:

* kršenje zakonskih i drugih obveza u svezi djelovanja Udruge
* nepoštivanje odredaba Statuta
* nepoštivanje odluka tijela upravljanja Udruge
* neizvršavanje preuzetih obveza
* nesavjesno izvršavanje obveza zbog čega je nastala materijalna šteta Udruzi
* nesavjesno ili nezakonito raspolaganja imovinom Udruge
* narušavanje ugleda Udruge

Članak 18

Stegovna odgovornost članova Udruge utvrđuje se u stegovnom postupku. Stegovni postupak može pokrenuti bilo koji član Udruge. Stegovni postupak vodi i stegovne mjere izriče Skupština Udruge.

Članak 19

U stegovnom postupku utvrđuju se okolnosti uslijed kojih je došlo do povrede članskih obveza i odgovornosti, težina povrede i šteta nastala za Udrugu.

Stegovni postupak vodi se sukladno Pravilniku o stegovnoj odgovornosti članova udruge koji donosi Skupština udruge.

Članak 20

Za utvrđenu povredu članskih obveza i odgovornosti mogu se izreći sljedeće stegovne mjere:

1. opomena
2. isključenje iz Udruge

Članak 21

Član Udruge kojem je izrečena stegovna mjera isključenja iz Udruge ima pravo u roku od petnaest dana, računajući od dana dostave odluke, podnijeti žalbu Skupštini Udruge.

Skupština Udruge je dužna riješiti žalbu u roku 30 dana računajući od dana dostave žalbe.

Odluka Skupštine Udruge o isključenju je konačna.

Članak 22

Svaki član Udruge ima pravo pisanim putem upozoriti predsjednika Udruge na nepoštivanje odredbi Statuta ili nepravilnosti u provedbi odluka tijela Udruge.

Svaki član Udruge ima pravo na pismene pritužbe na rad pojedinih članova ili tijela Udruge.

Na upozorenja i pritužbe člana predsjednik Udruge je dužan odgovoriti pismeno u roku 30 dana od njihova primitka.

**V. UPRAVLJANJE UDRUGOM I TIJELA UDRUGE**

Članak 23

Redovni članovi Udruge upravljaju Udrugom neposredno na Skupštini i putem izabranih predstavnika u drugim tijelima Udruge.

Članak 24

Tijela Udruge su:

1. Skupština Udruge
2. Predsjednik Udruge
3. Tajnik Udruge

**1. Skupština**

Članak 25

Skupština je najviše tijelo upravljanja Udrugom. Skupštinu čine svi redovni poslovno sposobni članovi Udruge, redovni maloljetni članovi s navršenih 14 godina živora uz pisanu suglasnost, te njihovi poslovno sposobni roditelji.

Članak 26

Skupština može biti redovita, izborna i izvanredna. Skupština redovito zasjeda jednom u tijeku godine, dok se izborna sjednica Skupštine održava svake četiri godine.

Članak 27

Sjednice skupštine saziva i vodi predsjednik Udruge.

U slučaju njegove spriječenosti sjednicu Skupštine saziva i vodi tajnik Udruge.

Skupština se saziva najmanje 15 dana prije održavanja sjednice pismenim pozivom koji se upućuje svim redovnim članovima Udruge.

Poziv na sjednicu sadrži prijedlog dnevnog reda sjednice, te dan i mjesto održavanja sjednice.

Članak 28

Izvanrednu sjednicu Skupštine saziva predsjednik Udruge na vlastitu inicijativu ili na zahtjev najmanje 2/3 članova Skupštine Udruge.

U svom zahtjevu za sazivanje izvanredne sjednice Skupštine predlagatelji su obvezni predložiti dnevni red sjednice.

Ako predsjednik Udruge ne sazove izvanrednu sjednicu Skupštine u roku od 15 dana od dana dostave zahtjeva iz stavka 1. ovoga članka, sazvati će je predlagatelji.

Postupak sazivanja izvanredne sjednice Skupštine istovjetan je postupku opisanom u prethodnom članku.

Članak 29

U slučaju isteka mandata tijelima i osobma ovlaštenim za zastupanje Udruge sjednicu skupštine može sazvati zadnja osoba ovlaštena za zastupanje upisana u Registar udruga ili jedan od redovnih članova Udruge prema postupku opisanom u prethodnom članku.

Članak 30

Skupština pravovaljano odlučuje ako je sjednici nazočna natpolovična većina svih redovnih članova Udruge.

Skupština donosi odluke većinom glasova nazočnih članova, ako Statutom nije određena posebna većina.

Odluka o prestanku djelovanja Udruge donosi se dvotrećinskom većinom svih članova Skupštine Udruge.

Glasanje na sjednicama Skupštine je javno.

Skupština može odlučiti da se o pojedinim pitanjima glasa tajno.

O radu sjednice vodi se zapisnik koji se trajno čuva u arhivi Udruge.

Članak 31

Skupština Udruge ima sljedeća prava i obveze:

* usvaja Statut Udruge i njegove izmjene i dopune
* bira i razrješava predsjednika i tajnika Udruge
* bira i razrješava likvidatora udruge
* odlučuje o udruživanju u saveze, zajednice, mreže i druge oblike povezivanja udruga
* usvaja plan rada i financijski plan za sljedeću kalendarsku godinu i izvješće o radu za prethodnu kalendarsku godinu
* usvaja godišnje financijsko izvješće
* odlučuje o promjeni ciljeva i djelatnosti, prestanku rada i raspodjeli preostale imovine Udruge
* donosi odluku o statusnim promjenama
* odlučuje i o drugim pitanjima za koja statutom nije utvrđena nadležnost drugih tijela Udruge
* donošenje odluke o visini članarine
* odlučivanje o prigovorima i žalbama članova udruge

**2. Predsjednik Udruge**

Članak 32

Predsjednik Udruge ovlašten je za zastupanje Udruge.

Predsjednik Udruge obavlja izvršne i druge poslove određene ovim Statutom.

Članak 33

Predsjednika Udruge bira Skupština Udruge na mandat od četiri godine.

Ista osoba može više puta biti birana za Predsjednika Udruge.

Za svoj rad Predsjednik Udruge je odgovoran Skupštini Udruge kojoj podnosi godišnje izvješće o svom radu.

Članak 34

Predsjedniku Udruge može prestati mandat prije isteka vremena na koje je biran:

* na vlastiti zahtjev,
* u slučaju nemogućnosti obavljanja dužnosti duljem od 6 mjeseci,
* opozivom.

Članak 35

Do opoziva Predsjednika Udruge može doći zbog razloga navedenih u članku 17 ovog Statuta.

Postupak za opoziv Predsjednika Udruge može se pokrenuti na zahtjev najmanje 2/3 članova Skupštine Udruge.

O zahtjevu za opoziv Predsjednika Udruge raspravlja se i odlučuje na izvanrednoj sjednici Skupštine Udruge koja se saziva u skladu s odredbama ovog Statuta.

Predsjednik Udruge bit će opozvan ako je odluka o opozivu donesena dvotrećinskom većinom svih članova Skupštine Udruge.

Članak 36

U slučaju prestanka mandata Predsjednika Udruge prije isteka vremena na koje je biran provodi se postupak izbora novog Predsjednika Udruge za preostali dio mandata na izvanrednoj sjednici Skupštine Udruge.

U slučaju opoziva Predsjednika Udruge, na sjednici na kojoj je isti opozvan bira se novi Predsjednik Udruge za preostali dio mandata.

Članak 37

Predsjednik Udruge ima sljedeća prava i obveze:

* odgovara za zakonitost rada Udruge
* vodi poslove Udruge sukladno odlukama Skupštine
* odgovoran je za podnošenje godišnjeg financijskog izvješća Skupštini
* dostavlja zapisnik s redovne sjednice Skupštine nadležnom uredu koji vodi Registar udruga
* sklapa ugovore i poduzima druge pravne radnje u ime i za račun Udruge
* obavlja i druge poslove u skladu sa zakonom, Statutom i aktima Udruge
* predlaže skupštini plan rada i financijski plan za sljedeću kalendarsku godinu
* predlaže izmjene i dopune statuta Udruge
* predlaže projekte i programe Udruge

**3. Tajnik Udruge**

Članak 38

U slučaju odsutnosti ili spriječenosti Predsjednika Udruge u svim poslovima zamjenjuje ga Tajnik Udruge.

Odredbe ovog Statuta o izboru, trajanju mandata i prestanku mandata Predsjednika Udruge na odgovarajući se način primjenjuju na Tajnika Udruge.

**4. Druga tijela Udruge**

Članak 39

Udruga može osnivati tijela potrebna za ostvarivanje ciljeva udruge u skladu sa Statutom.

Odluku o osnivanju tijela donosi Skupština Udruge na prijedlog predsjednika Udruge.

U odluci o osnivanju tijela utvrđuje se sastav tijela, ciljevi osnivanja, prava i obveze tijela i članova tijela te vrijeme na koje se tijelo osniva.

**VI. UDRUŽIVANJE UDRUGA I USTROJSTVENI OBLICI UDRUGA**

Članak 40

Udruga se može udruživati u domaće i međunarodne saveze ili zajednice udruga i učlanjivati se u domaće i međunarodne udruge i institucije. Odluku o udruživanju i učlanjivanju donosi Skupština na prijedlog 2/3 članova Skupštine Udruge.

Članak 41

Udruga može osnovati podružnice u drugim gradovima na području Republike Hrvatske.

Podružnice se osnivaju radi ostvarenja ciljeva te učinkovitijeg djelovanja Udruge.

Podružnice nemaju svojstvo pravne osobe.

Odluku o osnivanju i ukidanju podružnica donosi Skupština na prijedlog 2/3 članova Skupštine Udruge. .

Članak 42

Unutarnji ustroj, nadležnost te ostala prava i obveze podružnica uređuju se Pravilnikom o radu podružnica.

Pravilnik o radu podružnica mora biti u skladu sa Statutom, a donosi ga Skupština na prijedlog predsjednika Udruge.

**VII. IMOVINA, NAČIN STJECANJA I RASPOLAGANJA IMOVINOM**

Članak 43

Imovinu Udruge čine novčana sredstva koja je udruga stekla uplatom članarina, dobrovoljnim prilozima i darovima, novčana sredstva koja udruga stekne obavljanjem djelatnosti kojima se ostvaruju ciljevi, financiranjem programa i projekata udruge iz državnog proračuna i proračuna jedinica lokalne i područne (regionalne) samouprave te fondova i/ili inozemnih izvora, druga novčana sredstva stečena u skladu sa zakonom, te njezine nepokretne i pokretne stvari, i druga imovinska prava.

Članak 44

Udruga raspolaže svojom imovinom samo za ostvarivanje ciljeva i obavljanje djelatnosti određenih Statutom, u skladu sa zakonom. O raspolaganju imovinom odlučuje Skupština Udruge.

**VIII. PRESTANAK POSTOJANJA UDRUGE I POSTUPAK S IMOVINOM U SLUČAJU PRESTANKA POSTOJANJA** **UDRUGE**

Članak 45

Udruga prestaje postojati:

* odlukom Skupštine Udruge o prestanku Udruge,
* odlukom Skupštine Udruge o pripajanju drugoj udruzi, spajanju s drugom udrugom, podjelom udruge razdvajanjem,
* u drugim slučajevima predviđenim Zakonom.

Odluke Skupštine Udruge iz prethodnog stavka donose se dvotrećinskom većinom svih redovnih članova Skupštine Udruge.

**Likvidator udruge**

Članak 46

Likvidator zastupa udrugu u postupku likvidacije te se otvaranjem likvidacijskog postupka upisuje u Registar udruga kao osoba ovlaštena za zastupanje udruge do okončanja postupka likvidacije i brisanja udruge iz Registra udruga.

Članak 47

Likvidatora bira i opoziva Skupština Udruge.

Članak 48

U slučaju prestanka postojanja Udruge, imovina se, nakon namirenja vjerovnika i troškova likvidacijskog, sudskog i drugih postupaka, predaje udruzi, ustanovi ili zakladi koje imaju iste ili slične statutarne ciljeve, na osnovi odluke Skupštine Udruge.

U slučaju da da se iz bilo kojeg razloga Skupština Udruge ne može sastati i donijeti odluku iz prethodnog stavka, preostalu imovinu stječe grad Zagreb.

**IX. NAČIN RJEŠAVANJA SPOROVA I SUKOBA INTERESA UNUTAR UDRUGE**

Članak 49

Ako postoji spor između članova Udruge koji otežava ili onemogućava rad Udruge te se ne može riješiti kroz postupke propisane ovim Statutom, članovi Udruge dužni su pokušati taj spor riješiti mirenjem.

Ako postupak mirenja ne uspije, članovi Udruge spor rješavaju pred mjesno nadležnim općinskim sudom.

Članak 50

Članovi Udruge u svim poslovima od interesa i značaja za Udrugu moraju postupati časno, pošteno, savjesno, odgovorno i nepristrano čuvajući vlastitu vjerodostojnost i vjerodostojnost Udruge.

U obavljanju djelatnosti Udruge članovi ne smiju svoj privatni interes stavljati iznad interesa Udruge.

Članak 51

U slučaju da su privatni interesi člana Udruge u suprotnosti s interesom Udruge ili kad privatni interes utječe ili može utjecati na nepristran rad člana Udruge u obavljanju djelatnosti Udruge, član Udruge koji se zatekne u sukobu interesa dužan je o tome bez odlaganja izvijestiti predsjednika i, ako je moguće, izuzeti se od daljnjeg rada na konkretnoj djelatnosti.

Članak 52

U slučaju dvojbe o mogućem sukobu interesa, bilo koji član Udruge može zatražiti mišljenje Skupštine Udruge.

U slučaju pojavljivanja mogućeg sukoba interesa Skupština Udruge dužna je razriješiti ga tako da zaštiti interes Udruge.

**X. PRIJELAZNE I ZAVRŠNE ODREDBE**

Članak 53

Statut Udruge odnosno izmjene i dopune Statuta donosi Skupština većinom glasova ukupnog broja članova Skupštine Udruge nakon provedene rasprave.

Članak 54

Inicijativu za izmjene i dopune Statuta može pokrenuti najmanje 2/3 članova Skupštine Udruge. Inicijativa za izmjene i dopune Statuta podnosi se u pisanom obliku predsjedniku Udruge koji je prijedlog izmjena i dopuna dužan uvrstiti na dnevni red prve sljedeće sjednice Skupštine.

Prijedlog izmjena i dopuna statuta mora sadržavati novu formulaciju članaka Statuta čije se izmjene i dopune predlažu uz obrazloženje prijedloga.

Članak 55

Tumačenje odredaba ovog Statuta daje Skupština Udruge.

Tumačenje drugih akata Udruge daje Skupština Udruge.

Članak 56

O svim proceduralno-statutarnim pitanjima koja nisu uređena ovim Statutom odlučuje Skupština Udruge.

Članak 57

Ovaj Statut stupa na snagu danom donošenja.

Predsjednica Udruge

Maja Romac

\_\_\_\_\_\_\_\_\_\_\_\_\_\_\_\_\_\_\_\_

U Zagrebu, 22.01.2025. godine